VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

ĮSAKYMAS

DĖL dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarkos PATVIRTINIMO

2015 m. balandžio 17 d. Nr. VA-28

Vilnius

Vadovaudamasis Lietuvos Respublikos Vyriausybės 2015 m. sausio 28 d. nutarimu Nr. 55 „Dėl įgaliojimų suteikimo įgyvendinant Lietuvos Respublikos labdaros ir paramos įstatymą“ ir Lietuvos Respublikos labdaros ir paramos įstatymo 7 ir 15 straipsnių pakeitimo įstatymu bei Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 18.11 papunkčiu,

t v i r t i n u Dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarką (pridedama).

Viršininkas	Dainoras Bradauskas

PATVIRTINTA

Valstybinės mokesčių inspekcijos prie Lietuvos

Respublikos finansų ministerijos viršininko

2015 m. balandžio 17 d. įsakymu Nr. VA-28

dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarka

I SKYRIUS

BENDROSIOS NUOSTATOS

1. Ši Dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai tvarka (toliau – tvarka) nustato vieneto, suteikusio paramą Europos ekonominės erdvės valstybėse įsteigtiems juridiniams asmenims ar kitoms organizacijoms, kurių veiklos tikslas nėra pelno siekimas, o gautas pelnas negali būti skiriamas jų dalyviams, dokumentų teikimo mokesčių administratoriui tvarką.

2. Tvarkoje vartojamos sąvokos atitinka Lietuvos Respublikos pelno mokesčio įstatyme ir Lietuvos Respublikos labdaros ir paramos įstatyme bei kituose teisės aktuose vartojamas sąvokas.

II SKYRIUS

dokumentų apie teikiamą paramą Europos ekonominės erdvės valstybėse įsteigtiems juridiniams asmenims ar kitoms organizacijoms pateikimo Valstybinei mokesčių inspekcijai tvarka

3. Pagal Lietuvos Respublikos labdaros ir paramos įstatymo 7 ir 15 straipsnių pakeitimo įstatymą nuo 2015 m. sausio 1 d. paramos gavėjais yra laikomi Europos ekonominės erdvės valstybėse įsteigi juridiniai asmenys ar kitos organizacijos, kurių veiklos tikslas nėra pelno siekimas, o gautas pelnas negali būti skiriamas jų dalyviams (toliau – užsienio vienetai).

Parama turi būti teikiama užsienio vieneto veiklos dokumentuose numatytiems visuomenei naudingiems tikslams, kurie yra nurodyti Lietuvos Respublikos labdaros ir paramos įstatymo 3 straipsnio 3 dalyje.

4. Paramos teikėjas įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, mokesčių administratoriui turi pateikti:

4.1. užsienio vieneto valstybės mokesčių administratoriaus patvirtinimą, kad užsienio vienetas yra tos valstybės rezidentas mokesčių tikslais;

4.2. užsienio vieneto veiklą reglamentuojančio dokumento kopiją, kurioje yra nustatyti šio vieneto visuomenei naudingos veiklos tikslai. Tai gali būti kopija įstatų, nuostatų (ar jų ištraukos), ar panašiai;

4.3. dokumentą, kuriame yra nurodyta, kokiam konkrečiam visuomenei naudingam tikslui užsienio vienetui suteikta parama bei pateikta informacija apie šį užsienio vienetą, pasirašytą užsienio vieneto vadovo ar kito įgalioto asmens. Pavyzdžiui, tokiu dokumentu gali būti užsienio vieneto prašymo kopija, kurioje yra nurodyta, kokiam tikslui užsienio vienetas prašo suteikti paramą bei bendroji informacija apie šį vienetą (pilnas pavadinimas, identifikacinis numeris (kodas), adresas, kokiame registre (užsienio valstybių įmonių, komerciniame ar kitokiame registre) yra įregistruotas, ar turi ir kada išduotas labdaros ir/ar paramos gavėjo statusas, jeigu tai nustato užsienio valstybės teisės aktai) ar kitas panašus dokumentas.

4.4. įrodymus, kad užsienio vieneto, gavusio paramą, tikslas nėra pelno siekimas, o gautas pelnas negali būti skirstomas jo dalyviams. Šiuo atveju tai gali būti užsienio vieneto veiklą reglamentuojančių teisės aktų nuostatos arba nuorodos į oficialius teisės aktų, reglamentuojančių užsienio vieneto veiklą, šaltinius, jeigu šie teisės aktai yra anglų kalba.

5. Paramos teikėjas, suteikęs paramą užsienio vienetui, šios tvarkos 4 punkte nurodytus dokumentus privalo pateikti kartu su Paramos teikimo metine ataskaitos FR0477 forma, patvirtinta Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymu Nr. V-103 „Dėl paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ (toliau – Įsakymas Nr. V-103).

Jeigu paramą užsienio vienetams suteikia Lietuvos Respublikos labdaros ir paramos įstatymo 7 straipsnio 1 dalyje nustatyti paramos gavėjai, tai šios tvarkos 4 punkte nurodytus dokumentus jie privalo pateikti kartu su Paramos gavimo bei panaudojimo metinės ataskaitos FR0478 forma, patvirtinta Įsakymu Nr. V-103.

6. Mokesčių administratoriui pareikalavus, užsienio kalba (išskyrus anglų kalba) pateikiami dokumentai turi būti išversti į lietuvių kalbą, o vertimas patvirtintas vertėjo parašu ir spaudu.

III SKYRIUS

BAIGIAMOSIOS NUOSTATOS

7. Už dokumentų nepateikimą mokesčių administratoriui ar žinomai neteisingų duomenų pateikimą paramos teikėjui taikoma Lietuvos Respublikos teisės aktuose nustatyta atsakomybė.

_________________________________